**Prof. Zmago Lenardič**

Zmago Lenardič kot pronicljiv opazovalec stvarnosti z raziskovanjem modernističnega slikarskega polja, predmetne prezence slike, objektov, videa in zvoka s spraševanjem o razmerju gledalca do dela, o identiteti in telesnosti subjekta v soočanju s problemi razcepljenosti eksistence vzpostavi kritičen odnos do likovnih medijev, njihove ustaljene družbene vloge in do vsebinsko pomenskih izhodišč, ki jih vsebujejo v odnosu do družbe.

V svoji ustvarjalni praksi se zoperstavlja konvencijam pogleda na umetnost in umetniško delo z intelektualno emancipacijo umetniške podobe. Njegova dela so zastavljena kompleksno, združujejo različna referenčna območja, pri čemer ozaveščanje situacij znotraj umetnosti in družbe ni ilustrativno, ampak vključuje asociativne vzgibe, ki z materializacijo koncepta, skozi pomensko osmišljenost in do neke mere aktivistično držo dosežejo gledalca, nemalokrat z igrivo interakcijo fikcije v polju dominacije stvarnosti.